作者:無名氏
標題:六州
內容:千載運，寶業正遐昌。欽至道，崇明祀，盛禮邁前王。鑾輅動，萬騎騰驤。馳道紛彩仗，瑞日煌煌。奉秘檢、玉羽群翔。非霧滿康莊。躬朝真館，齊心繹思，順風俯拜，奠酒爇蕭薌。精衷達，飈輪降格昭彰。回羽旆，駐雕輦，舊地訪睢陽。亭清廟、孝德輝光。屆靈場。星羅萬國珪璋。陳牲幣、金石鏘洋。景福降穰穰。垂衣法坐，恩覃群品，慶均海宇，聖壽保無疆。